**Projektas**

**PLUNGĖS RAJONO SAVIVALDYBĖS**

**TARYBA**

**SPRENDIMAS**

**DĖL PLUNGĖS RAJONO SAVIVALDYBĖS**

**TURIZMO TARYBOS NUOSTATŲ PATVIRTINIMO**

2022 m. spalio 27 d. Nr. T1-

Plungė

Vadovaudamasi Lietuvos Respublikos vietos savivaldos įstatymo 16 straipsnio 2 dalies 6 punktu bei Lietuvos Respublikos turizmo įstatymo 40 straipsnio 1 ir 5 punktais, Plungės rajono savivaldybės taryba n u s p r e n d ž i a:

Patvirtinti Plungės rajono savivaldybės turizmo tarybos nuostatus (pridedama).

Savivaldybės meras

SUDERINTA:

Administracijos direktorius Mindaugas Kaunas

Administracijos direktoriaus pavaduotojas Mantas Česnauskas

Protokolo skyriaus kalbos tvarkytoja Simona Grigalauskaitė

Juridinio ir personalo administravimo skyriaus vedėjas Vytautas Tumas

Sprendimą rengė

Kultūros, turizmo ir viešųjų ryšių skyriaus vyr. specialistė Ingrida Uznevičiūtė

PATVIRTINTA

Plungės rajono savivaldybės

tarybos 2022 m. spalio 27 d.

sprendimu Nr. T1-

**PLUNGĖS RAJONO SAVIVALDYBĖS**

**TURIZMO TARYBOS**

**NUOSTATAI**

**I SKYRIUS**

**BENDROSIOS NUOSTATOS**

1. Plungės rajono savivaldybės turizmo taryba (toliau – Turizmo taryba) yra patariamoji institucija, nagrinėjanti ir vertinanti svarbiausias Plungės rajono turizmo plėtros problemas ir teikianti siūlymus Plungės rajono savivaldybės (toliau – Savivaldybė) institucijoms ir įstaigoms, formuojant ir įgyvendinant turizmo plėtros politiką Plungės rajono savivaldybės teritorijoje (toliau – Savivaldybės teritorija).

2. Turizmo taryba savo veikloje vadovaujasi Lietuvos Respublikos Konstitucija, Lietuvos Respublikos vietos savivaldos įstatymu, Lietuvos Respublikos turizmo įstatymu ir kitais įstatymais, Lietuvos Respublikos Vyriausybės nutarimais, Savivaldybės tarybos sprendimais, mero potvarkiais, kitais teisės aktais ir Nuostatais.

3. Turizmo tarybos išvados ir siūlymai, teikiami Savivaldybės institucijoms ir kitoms įstaigoms, yra rekomendacinio pobūdžio.

4. Turizmo taryba bendradarbiauja su Savivaldybės institucijomis, kitomis šalies savivaldybėmis, turizmo verslo asociacijomis ir organizacijomis, turizmo verslo atstovais ir turizmo organizacijomis, nevyriausybinėmis organizacijomis susijusiomis su turizmo plėtra Plungės rajone.

5. Turizmo tarybą steigia ir jos Nuostatus tvirtina Savivaldybės taryba.

**II SKYRIUS**

**TURIZMO TARYBOS TIKSLAI IR FUNKCIJOS**

6. Turizmo tarybos veiklos tikslai yra šie:

6.1. teikti siūlymus Savivaldybės institucijoms ir įstaigoms dėl valstybės ir Savivaldybės turizmo politikos įgyvendinimo Savivaldybės teritorijoje;

6.2. stiprinti Savivaldybės institucijų ir įstaigų bendradarbiavimą su Lietuvos turizmo politiką įgyvendinančiomis valstybės institucijomis, turizmo verslo asociacijomis, visuomeninėmis ir kitomis organizacijomis.

7. Turizmo taryba atlieka šias funkcijas:

7.1. nagrinėja ir vertina svarbiausias Plungės rajono turizmo plėtros problemas;

7.2. sudaro, poreikiui esant atnaujina, papildo ir teikia siūlymus tvirtinti Savivaldybės tarybai Plungės rajono savivaldybės lankytinų vietų sąrašą;

7.3. teikia siūlymus Savivaldybės institucijomis dėl Plungės rajono turizmo plėtros strategijos, turizmo paslaugų plėtros skatinimo, turizmo plėtros programų;

7.4. teikia siūlymus ir rekomendacijas Savivaldybės administracijos padaliniams ir įstaigoms, įgyvendinančioms Savivaldybės politiką turizmo srityje, dėl priemonių plano rengimo ir įgyvendinimo; priemonių, reikalingų Savivaldybės teritorijoje esančių rekreacinių teritorijų apsaugai, plėtojant joje poilsio ir turizmo veiklą, rengimo ir vykdymo; turizmo išteklių ir paslaugų rinkos analizės, turizmo informacijos, rajono įvaizdžio klausimais; turizmo infrastruktūros plėtojimo, turizmo verslo skatinimo ir rėmimo klausimais;

7.5. svarsto Plungės rajono savivaldybės dokumentų, susijusių su turizmo plėtra rajone, projektus ir teikia su jais susijusius pasiūlymus Savivaldybei;

7.6. teikia siūlymus dėl Plungės rajono turizmo rinkodaros planavimo ir priemonių įgyvendinimo;

7.7. teikia siūlymus ir rekomendacijas Savivaldybės institucijoms dėl bendradarbiavimo galimybių turizmo srityje su užsienio šalių institucijomis ir organizacijomis.

**III SKYRIUS**

**TURIZMO TARYBOS TEISĖS**

8. Turizmo taryba, vykdydama savo funkcijas, turi teisę:

8.1. gauti iš Savivaldybės institucijų ir įstaigų informaciją, kurios reikia Turizmo tarybos funkcijoms atlikti;

8.2. kviesti į Turizmo tarybos posėdžius Savivaldybės tarybos narius, Savivaldybės administracijos atstovus, su turizmo sektoriumi susijusių institucijų, įstaigų, organizacijų, visuomenės atstovus, prašyti pateikti pasiūlymus, išvadas ir informaciją rajono turizmo srities klausimais;

8.3. kviesti ekspertus, kurie teiktų konsultacijas turizmo klausimais;

8.4. dalyvauti Savivaldybės tarybos, jos komitetų ar komisijų posėdžiuose, kuriuose sprendžiami aktualūs turizmo plėtros Savivaldybės teritorijoje klausimai;

8.5. rengti konferencijas turizmo plėtros klausimais;

8.6. priimti rekomendacinio pobūdžio sprendimus pagal savo kompetenciją;

8.7. Turizmo taryba gali turėti ir kitų teisių, nustatytų teisės aktuose.

**IV SKYRIUS**

**TURIZMO TARYBOS SUDĖTIS IR DARBO ORGANIZAVIMAS**

9. Turizmo tarybą sudaro 11 narių: 2 – Savivaldybės tarybos nariai, 2 – Savivaldybės administracijos atstovai, 1 – Turizmo informacijos centro atstovas, 1 – Žemaitijos nacionalinio parko direkcijos atstovas, 1 – Platelių seniūnijos atstovas, 1 – Žemaičių Kalvarijos seniūnijos atstovas, 1 – Žemaičių dailės muziejaus atstovas, 2 – deleguoti turizmo verslo, marketingo, muziejų, gidų asociacijų ar kitų organizacijų, susijusių su turizmo sritimi. Jeigu bus deleguota daugiau nei 2 atstovai, iš šių minėtų institucijų, Plungės rajono savivaldybės taryba nusprendžia kokius du asmenis skirti į Turizmo tarybą.

10. Turizmo taryba sudaroma Savivaldybės tarybos įgaliojimų laikotarpiui Savivaldybės tarybos sprendimu. Turizmo taryba paleidžiama ir jos sudėtis keičiama Savivaldybės tarybos sprendimu.

11. Turizmo tarybos nario įgaliojimai nutrūksta, jeigu jis atšaukiamas jį delegavusios institucijos ar organizacijos iniciatyva arba jis atsistatydina savo noru, arba baigiasi jo įgaliojimai institucijoje.

12. Savivaldybės tarybos sprendimu į Turizmo tarybos nario, kurio įgaliojimai nutrūko, vietą skiriamas kitas asmuo.

13. Turizmo taryba pirmame posėdyje paprasta balsų dauguma išsirenka pirmininką ir pirmininko pavaduotoją.

14. Turizmo tarybos pirmininkas, jeigu jo nėra – Turizmo tarybos pirmininko pavaduotojas, organizuoja Turizmo tarybos darbą, pirmininkauja posėdžiams, atsako už jos veiklą, atstovauja jai.

15. Turizmo tarybos posėdžiams protokoluoti Savivaldybės administracijos direktorius skiria sekretorių, kuris nėra Turizmo tarybos narys.

16. Turizmo taryba posėdžiauja pagal poreikį, bet ne rečiau kaip du kartus per metus.

17. Turizmo tarybos posėdis teisėtas, jeigu posėdyje dalyvauja ne mažiau kaip šeši nariai.

18. Turizmo tarybos siūlymai priimami balsuojant dalyvaujančių narių balsų dauguma. Jei balsai pasiskirsto po lygiai, lemia pirmininko balsas. Turizmo tarybos sprendimai įforminami protokolu. Protokolą pasirašo posėdžio pirmininkas ir sekretorius.

19. Tais atvejais, kai reikalingas operatyvus Turizmo tarybos sprendimas, bet nėra galimybių surengti posėdį, apklausa atliekama elektroniniu būdu. Turizmo tarybos nariai savo nuomonę sprendžiamu klausimu pateikia elektroniniu paštu Kultūros, turizmo ir viešųjų ryšių skyriui.

20. Turizmo tarybos posėdžiai gali būti organizuojami nuotoliniu būdu.

21. Jei Turizmo tarybos narys dėl pateisinamų priežasčių negali tiesiogiai dalyvauti posėdyje, tuomet jis turi teisę savo nuomonę apie posėdžio metu svarstomus klausimus pareikšti elektroninio pašto laišku ir jį atsiųsti Turizmo tarybos pirmininkui ir posėdžio sekretoriui prieš posėdį.

22. Į Turizmo tarybos posėdžius gali būti kviečiami žiniasklaidos atstovai, piliečių bendruomenių, politinių partijų, visuomeninių organizacijų įgalioti asmenys, Savivaldybės tarybos nariai, Savivaldybės institucijų ir įstaigų atstovai, Savivaldybės administracijos specialistai.

23. Turizmo tarybos posėdžiuose gali dalyvauti ekspertai, kurie pateikia išvadas, pasiūlymus ar įžvalgas nagrinėjamais klausimais, kitų valstybės institucijų, visuomenių organizacijų, mokslo ir švietimo įstaigų atstovai. Dalyvaujantieji balso teisės neturi.

24.Turizmo taryba apie savo veiklą informuoja Plungės rajono savivaldybės tarybą, visuomenę.

25. Turizmo tarybos sprendimai skelbiami Plungės rajono savivaldybės interneto svetainėje.

**V SKYRIUS**

**BAIGIAMOSIOS NUOSTATOS**

26. Turizmo tarybos nariai savo pareigas atlieka visuomeniniais pagrindais neatlygintinai.

27. Turizmo tarybos veiklą organizuoti padeda Kultūros, turizmo ir viešųjų ryšių skyrius.

28. Nuostatai keičiami ar papildomi ar naikinami Kultūros, turizmo ir viešųjų ryšių skyriaus teikimu Savivaldybės tarybos sprendimu.

\_\_\_\_\_\_\_\_\_\_\_\_\_\_\_\_\_\_\_\_\_\_

**KULTŪROS, TURIZMO IR VIEŠŲJŲ RYŠIŲ SKYRIUS**

**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO PROJEKTO**

|  |
| --- |
| **„DĖL PLUNGĖS RAJONO SAVIVALDYBĖS**  **TURIZMO TARYBOS NUOSTATŲ PATVIRTINIMO“** |
| 2022 m. spalio 11 d.  Plungė |

1. **Parengto teisės akto projekto tikslai, problemos esmė.** Sprendimo projektas parengtas vadovaujantis Lietuvos Respublikos vietos savivaldos įstatymo 16 straipsnio 2 dalies 6 punktu bei Turizmo įstatymo 40 straipsnio 1 ir 5 punktais. Tikslas – patvirtinti Plungės rajono savivaldybės turizmo tarybos nuostatus, kuriais vadovaujantis bus sudaryta Plungės rajono savivaldybės turizmo taryba, kuri nagrinės ir vertins svarbiausias Plungės rajono turizmo plėtros problemas ir teiks siūlymus Plungės rajono savivaldybės institucijoms ir įstaigoms, formuojant ir įgyvendinant turizmo plėtros politiką Plungės rajono savivaldybės teritorijoje.
2. **Kaip šiuo metu yra sprendžiami projekte aptarti klausimai.** Šiuo metu kuriamos trumpalaikės darbo grupės spręsti pavienius klausimus.
3. **Kodėl būtina priimti sprendimą, kokių pozityvių rezultatų laukiama.** Plungės rajono savivaldybės turizmo taryba kuriamasiekiant skirti didesnį dėmesį turizmo sričiai Plungės rajono savivaldybės teritorijoje, kurti vientisą ilgalaikę turizmo politiką, stiprinti Savivaldybės institucijų ir įstaigų bendradarbiavimą su Lietuvos turizmo politiką įgyvendinančiomis valstybės institucijomis, turizmo verslo asociacijomis, visuomeninėmis ir kitomis organizacijomis.

**4. Siūlomos teisinio reguliavimo nuostatos.** Sprendimo projektu nesiūloma keisti teisinio reguliavimo.

**5. Pateikti skaičiavimus, išlaidų sąmatas, nurodyti finansavimo šaltinius.** Finansavimas nereikalingas, išlaidos nenumatomos.

**6. Nurodyti, kokius galiojančius aktus reikėtų pakeisti ar pripažinti netekusiais galios, priėmus sprendimą pagal teikiamą projektą.** Nėra.

**7. Kokios korupcijos pasireiškimo tikimybės, priėmus šį sprendimą, korupcijos vertinimas.** Nėra.

**8. Nurodyti, kieno iniciatyva sprendimo projektas yra parengtas.** Plungės rajono savivaldybės Kultūros, turizmo ir viešųjų ryšių skyriaus iniciatyva.

**9. Nurodyti, kuri sprendimo projekto ar pridedamos medžiagos dalis (remiantis teisės aktais) yra neskelbtina.** Nėra.

**10. Kam (institucijoms, skyriams, organizacijoms ir t. t.) patvirtintas sprendimas turi būti išsiųstas.** Plungės rajono savivaldybės Kultūros, turizmo ir viešųjų ryšių skyriui, priimtas sprendimas bus patalpintas Savivaldybės interneto puslapyje.

**11. Kita svarbi informacija** (gali būti nurodomos kitos galimos projekto ir (ar) jo įgyvendinimo alternatyvos, taip pat jų poveikio įvertinimas; nurodoma, kokios institucijos būtų atsakingos už jo atlikimą, kokie duomenys turėtų būti renkami, siekiant vėliau įvertinti, ar buvo pasiektas projekto tikslas; nurodoma, ar buvo konsultuotasi su visuomene, apibendrinami konsultavimosi rezultatai (nurodoma, su kokiomis suinteresuotomis grupėmis buvo konsultuotasi, ar atsižvelgta į suinteresuotų grupių pateiktus siūlymus, kiek į juos atsižvelgta) ir kita.).

**12.** **Numatomo teisinio reguliavimo poveikio vertinimas\***

|  |  |  |
| --- | --- | --- |
| **Sritys** | **Numatomo teisinio reguliavimo poveikio vertinimo rezultatai** | |
| **Teigiamas poveikis** | **Neigiamas poveikis** |
| *Ekonomikai* | *Nenumatoma* | *Nenumatoma* |
| *Finansams* | *Nenumatoma* | *Nenumatoma* |
| *Socialinei aplinkai* | *Nenumatoma* | *Nenumatoma* |
| *Viešajam administravimui* | *Nenumatoma* | *Nenumatoma* |
| *Teisinei sistemai* | *Nenumatoma* | *Nenumatoma* |
| *Kriminogeninei situacijai* | *Nenumatoma* | *Nenumatoma* |
| *Aplinkai* | *Nenumatoma* | *Nenumatoma* |
| *Administracinei naštai* | *Nenumatoma* | *Nenumatoma* |
| *Regiono plėtrai* | *Nenumatoma* | *Nenumatoma* |
| *Kitoms sritims, asmenims ar jų grupėms* | *Nenumatoma* | *Nenumatoma* |

\* Numatomo teisinio reguliavimo poveikio vertinimas atliekamas rengiant teisės akto, kuriuo numatoma reglamentuoti iki tol nereglamentuotus santykius, taip pat kuriuo iš esmės keičiamas teisinis reguliavimas, projektą. Atliekant vertinimą, nustatomas galimas teigiamas ir neigiamas poveikis to teisinio reguliavimo sričiai, asmenims ar jų grupėms, kuriems bus taikomas numatomas teisinis reguliavimas.

Rengėja

Kultūros, turizmo ir viešųjų ryšių skyriaus vyr. specialistė Ingrida Uznevičiūtė