**Projektas**

**PLUNGĖS RAJONO SAVIVALDYBĖS**

**TARYBA**

**SPRENDIMAS**

**DĖL PRITARIMO PLUNGĖS RAJONO SAVIVALDYBĖS IR VYTAUTO DIDŽIOJO UNIVERSITETO BENDRADARBIAVIMO SUTARTIES PROJEKTUI**

2022 m. spalio 27 d. Nr. T1-

Plungė

Vadovaudamasi Lietuvos Respublikos vietos savivaldos įstatymo 16 straipsnio 4 dalimi, Plungės rajono savivaldybės sudaromų sutarčių rengimo ir pasirašymo tvarkos aprašo, patvirtinto Plungės rajono savivaldybės tarybos 2011 m. rugsėjo 29 sprendimu Nr. T1-225 „Dėl Plungės rajono savivaldybės vardu sudaromų sutarčių rengimo ir pasirašymo tvarkos aprašo patvirtinimo“, 7.7. papunkčiu, Plungės rajono savivaldybės taryba nusprendžia:

1. Pritarti Plungės rajono savivaldybės ir Vytauto Didžiojo universiteto bendradarbiavimo sutarties projektui (projektas pridedamas).

2. Įgalioti Plungės rajono savivaldybės merą, o jo nesant – asmenį, einantį Savivaldybės mero pareigas, pasirašyti sprendimo 1 punkte nurodytą Bendradarbiavimo sutartį.

Savivaldybės meras

SUDERINTA:

Administracijos direktorius Mindaugas Kaunas

Administracijos direktoriaus pavaduotojas Mantas Česnauskas


Švietimo ir sporto skyriaus vedėjas Gintautas Rimeikis

Protokolo skyriaus kalbos tvarkytoja Simona Grigalauskaitė

Juridinio ir personalo administravimo skyriaus vedėjas Vytautas Tumas

Sprendimą rengė

Švietimo ir sporto skyriaus vyr. specialistė Vilma Ruginytė

****Projektas**

**BENDRADARBIAVIMO SUTARTIS**

**Vytauto Didžiojo universitetas**, j. a. k. 111950396, adresas K. Donelaičio g. 58, Kaunas (toliau – **Universitetas**), atstovaujamas Universiteto Žemės ūkio akademijos (toliau – **VDU ŽŪA**) kanclerės prof. dr. Astridos Miceikienės, veikiančios pagal rektoriaus 2022 m. sausio 3 d. įsakymą Nr. 2c, ir

**Plungės rajono savivaldybė,** kodas 111104268, adresas Vytauto g. 12, 90123, Plungė (toliau – **Savivaldybė**), atstovaujama Savivaldybės mero Audriaus Klišonio, veikiančio pagal Plungės rajono savivaldybės tarybos 2022 m. spalio 27 d. suteiktą įgaliojimą Nr. T1-,

toliau kartu vadinami **Šalimis**, o kiekvienas atskirai – **Šalimi**, būdami suinteresuoti skatinti tarpusavio bendradarbiavimą rengiant ir tobulinant mokinių pasiruošimą studijoms, rengiant ir atliekant bendrus projektus, įgyvendinant formaliojo/neformaliojo ugdymo programas, sudarė šią bendradarbiavimo sutartį (toliau – **Sutartis**) ir susitarė:

## **I. bendrosios nuostatos**

1. Sutarties objektas – Universiteto ir Savivaldybės bendradarbiavimas, socialinė partnerystė siekiant abipusiai naudingų tikslų.

2. Sutartis nesukuria Šalims jokių finansinių įsipareigojimų, yra grindžiama geranorišku ir abiems pusėms naudingu Šalių bendradarbiavimu, dedant visas pastangas ir, pagal galimybes, siekiant įgyvendinti Sutartyje nustatytus tikslus.

## **II. šalių įsipareigojimai**

3. Universitetas įsipareigoja:

3.1. pagal galimybes, bendriems projektams įgyvendinti ir renginiams organizuoti, sudaryti sąlygas Savivaldybės ugdymo įstaigoms pasinaudoti Universiteto moksliniais bei organizaciniais ištekliais;

3.2. kviesti bent vieną kartą per mokslo metus Savivaldybės ugdymo įstaigų atstovus, mokinius dalyvauti Universiteto organizuojamuose renginiuose;

3.3. skleisti informaciją apie kartu su Savivaldybe organizuojamus renginius ir iniciatyvas Universiteto bendruomenei.

4. Savivaldybė įsipareigoja:

4.1. tarpininkauti dėl galimybės Universiteto atstovams dalyvauti Savivaldybės ugdymo įstaigų organizuojamose renginiuose;

4.2. sudaryti sąlygas supažindinti Savivaldybės ugdymo įstaigų mokinius su studijų Universitete galimybėmis;

4.3. bendradarbiauti projektinėje veikloje, kuriant ir bendrai vykdant įvairius projektus;

4.4. skleisti informaciją apie kartu su Universitetu organizuojamus renginius ir iniciatyvas;

5. Šalys bendradarbiauja ir kitomis Šalių suderintomis ir Šalims priimtinomis, Lietuvos Respublikos teisės aktams neprieštaraujančiomis formomis, kurios padėtų realizuoti šios Sutarties tikslus.

## **III. SUTARTIES GALIOJIMAS IR ŠALIŲ ATSAKOMYBĖ**

6. Sutartis įsigalioja nuo paskutinės iš Šalių pasirašymo dienos ir yra neterminuota.

7. Sutartis gali būti nutraukta:

7.1. bet kurios Šalies iniciatyva, įspėjus kitą Šalį prieš 30 (trisdešimt) kalendorinių dienų;

7.2. rašytiniu Šalių susitarimu.

8. Visi šios Sutarties pakeitimai, papildymai ir priedai galioja, jei yra sudaryti raštu ir pasirašyti abiejų Šalių.

9. Šiai Sutarčiai taikoma ir Sutartis bus aiškinama pagal Lietuvos Respublikos teisę. Šalys susitaria, kad Lietuvos Respublikos teismai turės visišką jurisdikciją sprendžiant dėl nesutarimų ir ginčų, susijusių ar kylančių iš šios Sutarties, teismingumą nustatant pagal Universiteto buveinės adresą.

10. Šalių atsakomybė pagal šią Sutartį yra apribota tiesioginiais nuostoliais.

11. Šalys įsipareigoja susilaikyti nuo veiksmų, kuriais būtų pažeistos šios Sutarties sąlygos, kurie galėtų daryti žalą Šalių interesams, geram vardui bei tarpusavio santykiams.

12. Šalys atleidžiamos nuo atsakomybės už Sutarties neįvykdymą, jeigu jos įrodo, kad Sutartis neįvykdyta dėl aplinkybių, kurių Šalys negalėjo kontroliuoti bei protingai numatyti Sutarties sudarymo metu, ir kad negalėjo užkirsti kelio šioms aplinkybėms ir (arba) jų pasekmėms (*force majeure*).

13. Šalys įsipareigoja tarpusavio santykiuose laikytis konfidencialumo: neatskleisti raštu, žodžiu ar kitokiu pavidalu tretiesiems asmenims jokios komercinės, dalykinės, finansinės informacijos, su kuria buvo supažindintos bendradarbiaudamos šios Sutarties pagrindu.

14. Šalys patvirtina, jog vienodai dalyvavo rengiant Sutartį, todėl Sutarties nuostatų aiškinimas negali būti nukreipiamas prieš faktiškai ją parengusią Šalį.

15. Nė viena iš Šalių neturi teisės perduoti tretiesiems asmenims teisių ar įsipareigojimų pagal šią Sutartį be išankstinio raštiško kitos Šalies sutikimo.

## **IV. BAIGIAMOSIOS NUOSTATOS**

16. Šalys susitaria, jog susirašinėjimą vykdo el. būdu arba registruotu paštu. Nurodytu adresu Šaliai pateiktas rašytinis pranešimas, įspėjimas arba kitokia korespondencija yra laikoma tos Šalies gauta 3 (trys) darbo dienos po išsiuntimo, o jei siunčiama elektroniniu paštu – po išsiuntimo kitos dienos darbo dieną.

17. Jei pasikeičia Šalies adresas ir (arba) kiti kontaktiniai ir (arba) atsiskaitymo duomenys, Šalis privalo per protingą terminą informuoti kitą Šalį apie tokių duomenų pasikeitimą.

18. Įgyvendinant Sutartį asmens duomenys tvarkomi vadovaujantis Bendrojo duomenų apsaugos reglamento (BDAR) ir kitų teisės aktų nuostatomis.

19. Sutartį pasirašantys Šalių atstovai patvirtina, kad jie turi įgaliojimus Šalių vardu pasirašyti Sutartį su visais joje nustatytais įsipareigojimais ir teisėmis, supranta jos turinį bei pasekmes.

20. Sutarties vykdymui koordinuoti Šalys susitaria paskirti atsakingus asmenis:

20.1. Iš Universiteto pusės: Rolandas Domeika, Vytauto Didžiojo universiteto Žemės ūkio akademijos Inžinerijos fakulteto dekanas, el. paštas [rolandas.domeika@vdu.lt](mailto:rolandas.domeika@vdu.lt), tel. (8 37) 752 228;

20.2. Iš Savivaldybės pusės: Gintautas Rimeikis, Plungės rajono savivaldybės administracijos Švietimo ir sporto skyriaus vedėjas, el. paštas [gintautas.rimeikis@plunge.lt](mailto:gintautas.rimeikis@plunge.lt), tel. 8 640 55 427 ir Vilma Ruginytė, Plungės rajono savivaldybės administracijos Švietimo ir sporto skyriaus vyr. specialistė, el. paštas [vilma.ruginyte@plunge.lt](mailto:vilma.ruginyte@plunge.lt), tel. (8 448) 73 153, kuriems Universitetas galės persiųsti aktualią informaciją.

21. Šalys susitaria, jog Sutartis pasirašoma elektroniniais kvalifikuotais parašais (.adoc)

## **V. ŠALIŲ REKVIZITAI IR PARAŠAI**

|  |  |
| --- | --- |
| **Universitetas:**  Vytauto Didžiojo universitetas  Kodas 111950396  Adresas: K. Donelaičio g. 58, 44248 Kaunas Tel.: + 370 37 327 877  El. paštas: [info@vdu.lt](mailto:info@vdu.lt)  **VDU ŽŪA kontaktai:**  Studentų g. 11, Akademijos mstl., Kauno r.  Tel. (8 37) 752 300  El. paštas [zua@zua.lt](mailto:zua@zua.lt)  VDU ŽŪA kanclerė  prof. dr. Astrida Miceikienė | **Savivaldybė:**  Plungės rajono savivaldybė  Kodas 111104268  Adresas: Vytauto g. 12, 90123, Plungė  Tel. (8 448) 73 166  El. paštas: [savivaldybe@plunge.lt](mailto:savivaldybe@plunge.lt)  Savivaldybės meras  Audrius Klišonis |

**ŠVIETIMO IR SPORTO SKYRIUS**

**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO PROJEKTO**

|  |
| --- |
| **„DĖL PRITARIMO PLUNGĖS RAJONO SAVIVALDYBĖS IR VYTAUTO DIDŽIOJO UNIVERSITETO BENDRADARBIAVIMO SUTARTIES PROJEKTUI“** |
| 2022 m. spalio 7 d.  Plungė |

**1. Parengto teisės akto projekto tikslai, uždaviniai, problemos esmė.** Sudaryti sąlygas pasirašyti Savivaldybei Bendradarbiavimo sutartį su Vytauto Didžiojo universitetu.

**2. Kaip šiuo metu yra sprendžiami projekte aptarti klausimai.** Vykdomi parengiamieji darbai: komunikacinės veiklos su Vytauto Didžiojo universiteto Žemės ūkio akademija bei su Savivaldybės švietimo įstaigų vadovais.

**3. Kodėl būtina priimti sprendimą, kokių pozityvių rezultatų laukiama.** Pagal galimybes bus įgyvendinami projektai ir renginiai bei bus sudarytos sąlygos Savivaldybės ugdymo įstaigoms pasinaudoti Universiteto moksliniais bei organizaciniais ištekliais. Pasirašius Bendradarbiavimo sutartį, bus galimybė sudaryti inžinerijos eksperimentinę klasę ir organizuoti užsiėmimus bei skatinti tarpusavio bendradarbiavimą rengiant ir tobulinant mokinių pasiruošimą studijoms, rengiant ir atliekant bendrus projektus įgyvendinant mokinių neformalųjį/formalųjį ugdymą pagal parengtas ugdymo programas.

**5. Pateikti skaičiavimus, išlaidų sąmatas, nurodyti finansavimo šaltinius.** Papildomų lėšų nereikės.

**6. Nurodyti, kokius galiojančius aktus reikėtų pakeisti ar pripažinti netekusiais galios, priėmus sprendimą pagal teikiamą projektą.** Nėra**.**

**7. Kokios korupcijos pasireiškimo tikimybės, priėmus šį sprendimą, korupcijos vertinimas.** Korupcijos pasireiškimo tikimybės nėra. Vertinimas neatliekamas.

**8. Nurodyti, kieno iniciatyva sprendimo projektas yra parengtas.** Sprendimas parengtasPlungės rajono savivaldybės švietimo bendruomenės iniciatyva.

**9. Nurodyti, kuri sprendimo projekto ar pridedamos medžiagos dalis (remiantis teisės aktais) yra neskelbtina.** Nėra.

**10. Kam (institucijoms, skyriams, organizacijoms ir t. t.) patvirtintas sprendimas turi būti išsiųstas.** Vytauto Didžiojo universiteto Žemės ūkio akademijai.

**11. Kita svarbi informacija**. Pasirašyta Bendradarbiavimo sutartis su Vytauto Didžiojo universitetu leis plėtoti bendradarbiavimą bei prisidėti prie darnaus regiono ir rajono vystymo.

**12.** **Numatomo teisinio reguliavimo poveikio vertinimas** (pagrįsti, kokios galimos teigiamos, neigiamos pasekmės, priėmus projektą, kokių priemonių reikėtų imtis, kad neigiamų pasekmių būtų išvengta).**\***

|  |  |  |
| --- | --- | --- |
| **Sritys** | **Numatomo teisinio reguliavimo poveikio vertinimo rezultatai** | |
| **Teigiamas poveikis** | **Neigiamas poveikis** |
| *Ekonomikai* |  | *Nenumatomas* |
| *Finansams* |  | *Nenumatomas* |
| *Socialinei aplinkai* | *Galimybė moksleiviams ir mokytojams dalyvauti bendruose projektuose* | *Nenumatomas* |
| *Viešajam administravimui* |  | *Nenumatomas* |
| *Teisinei sistemai* |  | *Nenumatomas* |
| *Kriminogeninei situacijai* | *Korupcijai įtakos neturės* | *Nenumatomas* |
| *Aplinkai* |  | *Nenumatomas* |
| *Administracinei naštai* |  | *Nenumatomas* |
| *Regiono plėtrai* | *Vykdomos veiklos padės pažinti profesijas, jų ypatumus ir karjeros galimybes.* | *Nenumatomas* |
| *Kitoms sritims, asmenims ar jų grupėms* |  | *Nenumatomas* |

\* Numatomo teisinio reguliavimo poveikio vertinimas atliekamas rengiant teisės akto, kuriuo numatoma reglamentuoti iki tol nereglamentuotus santykius, taip pat kuriuo iš esmės keičiamas teisinis reguliavimas, projektą. Atliekant vertinimą, nustatomas galimas teigiamas ir neigiamas poveikis to teisinio reguliavimo sričiai, asmenims ar jų grupėms, kuriems bus taikomas numatomas teisinis reguliavimas.

Rengėja

Švietimo ir sporto skyriaus vyr. specialistė Vilma Ruginytė